Asia C-275/15

ITV Broadcasting Limited ym.

vastaan

TVCatchup Limited ym.

(Court of Appealin (England & Wales) (Civil Division) esittämä ennakkoratkaisupyyntö)

Ennakkoratkaisupyyntö – Direktiivi 2001/29/EY – Tekijänoikeuden ja lähioikeuksien tiettyjen piirteiden yhdenmukaistaminen tietoyhteiskunnassa – 9 artikla – Yleisradiopalvelujen pääsy kaapeliverkkoihin – Käsite ”kaapeli” – Tilanne, jossa kolmas lähettää edelleen internetissä kaupallisen televisiolähetystoiminnan harjoittajien lähetyksiä – Suoratoisto (live streaming

Tiivistelmä – Unionin tuomioistuimen tuomio (neljäs jaosto) 1.3.2017

Jäsenvaltioiden lainsäädännön lähentäminen – Tekijänoikeus ja lähioikeudet – Direktiivi 2001/29 – Tekijänoikeuden ja lähioikeuksien tiettyjen piirteiden yhdenmukaistaminen tietoyhteiskunnassa – Muiden säännösten edelleen soveltaminen – Käsite ”yleisradiopalvelujen pääsy kaapeliverkkoihin” – Kansallinen säännöstö, jonka mukaan tekijänoikeutta ei loukata, kun on kyse sellaisten televisiokanavien, joita koskevat julkisen palvelun velvoitteet, yleisradiolähetysten välittömästä kaapeleitse, mukaan lukien internetin välityksellä, tapahtuvasta edelleen lähettämisestä alkuperäisellä lähetysalueella, ei kuulu käsitteen soveltamisalaan

(Euroopan parlamentin ja neuvoston direktiivin 2001/29 johdanto-osan 60 perustelukappale sekä 5 ja 9 artikla)

Tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22.5.2001 annetun Euroopan parlamentin ja neuvoston direktiivin 2001/29/EY 9 artiklaa ja erityisesti käsitettä ”yleisradiopalvelujen pääsy kaapeliverkkoihin” on tulkittava siten, että tämä säännös ei kata eikä siinä sallita kansallista säännöstöä, jonka mukaan tekijänoikeutta ei loukata, kun on kyse sellaisten televisiokanavien, joita koskevat julkisen palvelun velvoitteet, yleisradiolähetysten välittömästä kaapeleitse, mukaan lukien mahdollisesti internetin välityksellä, tapahtuvasta edelleen lähettämisestä alkuperäisellä lähetysalueella.

Direktiivin 2001/29 9 artiklasta on todettava, että – kuten julkisasiamies on katsonut ratkaisuehdotuksensa 37 ja 38 kohdassa – tästä säännöksestä, luettuna yhdessä direktiivin johdanto-osan 60 perustelukappaleen kanssa, käy ilmi, että direktiivin tarkoituksena on säilyttää muilla aloilla kuin mainitulla direktiivillä harmonisoiduilla aloilla sovellettavat säännökset. Direktiivin 2001/29 9 artiklan tulkinta, jonka mukaan tässä artiklassa sallitaan pääasiassa kyseessä olevan kaltainen edelleen lähettäminen ilman tekijöiden suostumusta muissa kuin tämän direktiivin 5 artiklassa säädetyissä tapauksissa, olisi kuitenkin vastoin tämän 9 artiklan tavoitetta mutta myös vastoin kyseisen 5 artiklan tyhjentävää luonnetta ja vaarantaisi näin kyseisen direktiivin päätavoitteen – eli suojan saattamisen korkealle tasolle tekijöiden hyväksi – toteutumisen.

Tältä osin on vailla merkitystä se, onko suojattujen teosten alkuperäinen levittäminen tapahtunut sellaisten televisiokanavien välityksellä, joita koskevat julkisen palvelun velvoitteet. Direktiivissä 2001/29 ei nimittäin ole perustetta, joka oikeuttaisi antamaan näiden kanavien ohjelmasisällöille heikompaa suojaa.

(ks. 26–29 kohta ja tuomiolauselma)